《用欧公韵寄夫子》
清代·姚倚云

忆昨送君时，风光正春日。别离那可论，此心良忽忽。

虽有千万言，心悲不能出。深恐扰君思，回肠忍泪没。

自君远行役，承欢双亲膝。黾勉敢惮劳，夙夜怀懔慄。

初来未尽谙，儿女相辅弼。惭惶提斯心，安得往时逸。

风月非无趣，每每看令失。时或有佳致，十不能得一。

感念高堂慈，遇事必宽恤。有时怜其长，命之和新律。

亦欲博亲欢，苦思真咄咄。流光何迅速，夏去秋风疾。

相思惟自知，乌能向人述。忽得桐城书，青山已卜吉。

览之涕交流，岂敢望归必。老人竟颔首，许其返蓬筚。

又得津门书，周旋语意密。极论劬劳恩，去日若鞭抶。

汝心苟不从，遗恨当斧锧。故尔辞两亲，脱身不用乞。

在道感君怀，反复视君笔。忧思安能已，徒有泪横溢。

君诚不自聊，尚恐君心郁。何以报深情，珍重为君匹。

倦极入幽梦，相见在仿佛。忽为晨钟醒，劳生待谁嫉。

茫茫大块中，尔我定何物。好留泡影嬉，祇待白头毕。

从兄复登舟，亦任风涛䫻。万里若乘槎，苍茫近太乙。

云际山迢迢，枫林秋瑟瑟。寒沙群雁嗷，荒渚幽虫唧。

皓月一周天，片帆抵官室。悲喜涕重闱，亲情绕诸侄。

旧日闺阁中，妆台尽散佚。芙蓉尚含苞，丹橘犹结实。

依依我亲傍，留连复惕怵。聊慰罔极思，寸心中自劾。

且复爱年华，新妆待君栉。翱翔好致身，憔悴嗟吾质。

不然陶翟耳，吾岂慕高秩。堂上七十年，人情三百绂。

作者简介：姚倚云，桐城人。通州范当世室。有《蕴素轩诗稿》。